Mesto Žilina  na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 zákona č. 369/1990 Zb. o obecnom zriadení v znení neskorších predpisov a na základe § 66 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov      v y d á v a   toto všeobecne záväzné 

NARIADENIE

o dani za vjazd a zotrvanie motorového vozidla v historickej časti mesta

č.    /2011

I.

Predmet dane

1.	Premetom dane za vjazd a zotrvanie motorového vozidla v historickej časti mesta je vjazd a  zotrvanie motorového vozidla v historickej časti mesta.
2.	Predmetom dane nie je vjazd a zotrvanie motorového vozidla v historickej časti mesta pri  činnostiach spojených s ochranou zdravia, majetku a verejného poriadku.
3.	Do historickej časti mesta ohraničenej ul. Na priekope, ul. Dolný Val a ul. Horný Val vrátane týchto ulíc a do ul. Národná a Hlinkovo námestie je vjazd povolený s platným potvrdením o zaplatení dane za vjazd a zotrvanie motorového vozidla v historickej časti mesta a to len vo vymedzenom čase a netýka sa tam trvale prihlásených daňovníkov – obyvateľov a daňovníkov, ktorí majú k dispozícii parkovacie plochy mimo verejných komunikácií a priestranstiev. Daňovníci s trvalým pobytom v historickej časti mesta budú parkovať na určených parkovacích miestach, vyznačených dopravným značením, pokiaľ nemajú vlastné parkoviská. V tejto historickej časti mesta sa poplatky parkovacou spoločnosťou nevyberajú.
V historickej časti mesta – pešej zóne: ul. Sad SNP a ul. Jána Milca je vjazd povolený s platným potvrdením o zaplatení dane za vjazd a zotrvanie motorového vozidla v historickej časti mesta. Okrem toho sa v tejto časti pešej zóny vyberá parkovné a  zastavenie a státie vozidiel je dovolené len za dodržania podmienok vyplývajúcich z použitej značky.
4.	Za historickú časť mesta pre účely tohto nariadenia sa určujú všetky miestne komunikácie v  území centra mesta, na ktorých je premávka usmernená informatívnymi prevádzkovými dopravnými značkami  č. IP25a a č. IP25b (začiatok a koniec pešej zóny) v spodnej časti s textom „Vjazd povolený:  dopravnej obsluhe s platným potvrdením mestského úradu a ozbrojeným zborom a záchranným zložkám.“

II.

Daňovník a platiteľ dane

1.	Daňovníkom je fyzická alebo právnická osoba, ktorá je držiteľom motorového vozidla.
2.	Platiteľom je vodič motorového vozidla, ktoré vojde a zdržuje sa v historickej časti mesta.

III.

Základ dane

Základom dane je počet dní vjazdu a zotrvania motorového vozidla v historickej časti mesta.

IV.

Sadzba dane
     
1.	Sadzba dane za motorové vozidlo a každý aj začatý deň vjazdu a zotrvania v historickej časti mesta  je:
•	pre doprovodné vozidlá pri sobášnych obradoch (v čase obradu)  .................	2,00 €
•	pre zásobovacie a ostatné vozidlá v časoch 06:00–10:00 a 17:00–19:00  ......	3,00 €
•	pre vozidlá zabezpečujúce stavebné práce a sťahovanie v čase 06:00-19:00  ..........................................................................................................................	6,00 €
2.	Sadzba dane – paušálna suma  za vjazd motorovým vozidlom do historickej časti mesta bez ohľadu na počet dní zotrvania v tejto časti mesta je:
a)	pre daňovníka, ktorý má v historickej časti mesta trvalý pobyt a:
•	nemá k dispozícii parkovacie plochy mimo verejných komunikácií a priestranstiev (pre jedno vozidlo vo vlastníctve, resp. užívaní daňovníka) ............	100,00 €/rok
•	nemá k dispozícii parkovacie plochy mimo verejných komunikácií a priestranstiev pre druhé osobné motorové vozidlo (potvrdenie pre jedno vozidlo vo vlastníctve, resp. užívaní daňovníka) .................................................................	500,00 €/rok
•	má k dispozícii parkovacie plochy mimo verejných komunikácií a priestranstiev (pre vozidlá vo vlastníctve, resp. užívaní daňovníka v rozsahu maximálne podľa kapacity parkovacích miest) ............................................................	20,00 €/rok
b)	pre daňovníka, ktorý má v historickej časti mesta k dispozícii parkovacie plochy mimo verejných komunikácií a priestranstiev (vydá sa mu počet potvrdení  v rozsahu maximálne podľa kapacity parkovacích plôch bez časového obmedzenia):
•	potvrdenie pre vozidlá vo vlastníctve, resp. užívaní daňovníka (max. 5 EČV na 1 potvrdenie) ......................................................................................... 	20,00 €/rok
•	prenosné potvrdenie ...........................................................................	100,00 €/rok
c)	pre daňovníka, ktorý má v historickej časti mesta sídlo resp. prevádzkareň alebo je vlastníkom nehnuteľnosti nachádzajúcej sa v historickej časti mesta a nemá k dispozícii parkovacie plochy mimo verejných komunikácií a priestranstiev:
•	potvrdenie pre vozidlá vo vlastníctve, resp. užívaní daňovníka (max. 5 EČV na 1 potvrdenie):
o	vjazd povolený v časoch 06:00–10:00 a 17:00-19:00  ....................	100,00 €/rok
o	vjazd povolený v čase 06:00–19:00 (vjazd v tomto čase sa povoľuje iba vo zvlášť odôvodnených prípadoch)  ..................................................	300,00 €/rok

V.

Vznik daňovej povinnosti

Daňová povinnosť vzniká dňom vjazdu motorového vozidla do historickej časti mesta a zotrvania motorového vozidla v historickej časti mesta a zaniká dňom výjazdu motorového vozidla z historickej časti mesta.

VI.

Spôsob vyberania dane
 
1.	Obec vyrubí daň platobným výmerom. Vyrubená daň je splatná do 15 dní odo dňa nadobudnutia právoplatnosti platobného výmeru.
2.	Potvrdenie o zaplatení dane za vjazd a zotrvanie motorového vozidla v historickej časti mesta bude daňovníkovi vydané až po uhradení tejto dane. V odôvodnených prípadoch môže byť potvrdenie vydané aj pred uhradením dane.

VII.

Oslobodenie od dane

1.	Od dane sú oslobodené vozidlá zabezpečujúce čistotu a údržbu verejných priestranstiev, verejných zariadení, údržbu inžinierskych sieti, zber odpadu a odstraňovanie havarijných stavov pri vykonávaní týchto úloh.
2.	Od dane sú oslobodené vozidlá zabezpečujúce realizáciu prác pre mesto na základe objednávky alebo zmluvy.
3.	Od dane sú oslobodené rozpočtové a príspevkové organizácie zriadené mestom pri všetkých činnostiach vykonávaných pre potreby mesta a vozidlá zabezpečujúce verejné kultúrne alebo športové podujatia usporiadané Mestom Žilina, alebo v spolupráci s Mestom Žilina.
4.	Od dane sú oslobodené vozidlá s osobitnou výnimkou primátora.
5.	Od dane je oslobodený daňovník, osoba ťažko zdravotne postihnutá odkázaná na individuálnu prepravu osobným motorovým vozidlom.
6.	Od dane je oslobodené Mesto Žilina pre vozidlá MsÚ Žilina.

VIII.

Záverečné ustanovenia

1.	Potvrdenie o zaplatení dane za vjazd a zotrvanie motorového vozidla v historickej časti mesta musí byť umiestnené vo vozidle tak, aby boli všetky údaje na ňom viditeľné. Inak bude vozidlo posudzované ako vozidlo bez platného potvrdenia.
2.	Pozmeňovanie, falšovanie a kopírovanie vydaných potvrdení o zaplatení dane za vjazd a zotrvanie motorového vozidla v historickej časti mesta je zakázané nakoľko ide o verejnú listinu. Údaje, ktoré na potvrdenie dopisuje daňovník, musia byť na potvrdenie dopísané ešte pred vjazdom motorového vozidla do historickej časti mesta.
3.	Daňovník, ktorý parkuje na súkromnom pozemku, je povinný k žiadosti doložiť list vlastníctva (resp. nájomnú zmluvu) spolu so snímkou s katastrálnej mapy, kde vyznačí konkrétne miesto, na ktorom bude parkovať.
4.	Vjazd do historickej časti mesta je povolený len vozidlám s najväčšou prípustnou celkovou hmotnosťou nepresahujúcou 3500 kg. Vozidlám s najväčšou prípustnou celkovou hmotnosťou presahujúcou 3500 kg sa vjazd do historickej časti mesta povoľuje len výnimočne a to len v prípadoch, kedy nie je možné prepravu uskutočniť iným spôsobom (táto skutočnosť bude uvedená aj na potvrdení o zaplatení dane).
5.	Státie vozidiel v historickej časti mesta mimo miest označených dopravnou značkou a mimo súkromných pozemkov je zakázané. Zastavenie je povolené len na čas nevyhnutne potrebný na urýchlené nastúpenie alebo na vystúpenie prepravovaných osôb alebo na urýchlené naloženie alebo na zloženie nákladu.
6.	Potvrdenia o zaplatení dane za vjazd a zotrvanie motorového vozidla v historickej časti mesta, vydané pre účinnosťou tohto VZN, zostávajú v platnosti do uplynutia doby, na ktorú boli vydané.
7.	Pokiaľ v tomto nariadení nie je podrobnejšia úprava, odkazuje sa na zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady a na zákon č. 511/1991 Zb. o správe daní a poplatkov a zmenách v sústave územných finančných orgánov.
8.	Kontrolu dodržiavania ustanovení tohto VZN vykonáva Mesto Žilina a Mestská polícia, ktorá je oprávnená vyberať pokuty v blokovom konaní v zmysle zákona č. 372/1990 Z. z. o priestupkoch v znení neskorších  predpisov. 
9.	Týmto VZN sa ruší  Všeobecne záväzné nariadenie Mesta  Žilina č. 15/2007 o dani za vjazd  a zotrvanie motorového vozidla v historickej časti mesta účinné od 01.01.2008
10.	VZN schválené Mestským zastupiteľstvom v Žiline dňa ................
11.	VZN bolo vyvesené na úradnej tabuli Mesta Žilina na dobu 15 dní, dňa ................
12.	VZN nadobúda účinnosť dňom  ...............

									   Ing. Igor Choma
								         primátor Mesta Žilina